РЕПУБЛИКА БЪЛГАРИЯ

СМЕТНА  ПАЛАТА

ДОКЛАД
за резултатите от извършен одит на изпълнението на Съвета за електронни медии за периода от 01.01.2007 г. до 31.12.2008 г.

І. ВЪВЕДЕНИЕ

Въз основа на Програмата за одитната дейност на Сметната палата на Република България за 2009 г. и в изпълнение на заповед № ОР-02-01 от 16.02.2009 г., издадена от Горица Грънчарова – Кожарева, ръководител на Отделение II, е извършен одит на изпълнението на Съвета за електронни медии (СЕМ), който обхваща периода от 01.01.2007 г. до 31.12.2008 г.
В резултат от извършения одит е съставен одитен доклад № 0200000109, приет с решение № 262/10.11.2009 г.
Извършеният одит е насочен към оценка на ефективността на надзорната дейност на СЕМ за периода от 01.01.2007 г. до 31.12.2008 г. относно спазването на изискванията на Закона за радиото и телевизията (ЗРТ) при разпространение на радио- и телевизионните програми от съответните радио- и телевизионните оператори. В обхвата, освен мониторинга (наблюдение), се включва и дейността на СЕМ при проверки на място и изискани материали от операторите, административнонаказваща дейност, както и отнемане на лицензии, заличаване на регистрации и издаване на задължителни указания като надзорни мерки.
От обхвата на одита са изключени дейностите на СЕМ по издаване на лицензия и осъществяване на регистрация. Извън обхвата на одита остават приходите от събираните годишни лецензионни и регистрационни такси от радио- и телевизионните оператори за осъществявания от СЕМ надзор, както и реализираните санкции от наказателните постановления.

Частично са анализирани въпроси, свързани с публичния регистър за издадените лицензии и направените регистрации, поддържан от СЕМ, доколкото информацията от него се ползва при осъществявания надзор.

Целите на одита са да предостави независима и обективна оценка за ефективността на осъществявания от СЕМ надзор върху радио- и телевизионните програми, разпространявани от радио- и телевизионните оператори относно спазването на изискванията на ЗРТ и при необходимост да се дадат препоръки за нейното подобряване.
Основният въпрос на одита е ефективна ли е надзорната дейност на СЕМ, като във връзка с това са разгледани и два специфични въпроса:

- Управленските решения, създават ли условия за успешно планиране, изпълнение, докладване и контрол при осъществяването на надзорната дейност.

- Има ли изградена система за текущо и последващо наблюдение, оценка и докладване на резултатите от надзорната дейност.
Критериите и показателите за оценка на надзорната дейност предварително са обсъдени с външен експерт и с председателя и членовете на СЕМ.

Изготвянето на одитния доклад е съобразено с действащото българско законодателство към 31.12.2008 г.

Кратка информация за одитирания обект

ЗРТ възлага на СЕМ осъществяването на надзора по отношение на дейността на лицензираните и регистрирани радио- и телевизионни оператори и разпространяваните от тях телевизионни и радиопрограми. Деветчленният му състав се избира на квотен принцип с решение на Народното събрание и с указ на президента, като актовете влизат в сила едновременно. За одитирания период последователно председатели на СЕМ са Мария Стефанова, избрана с решение № 34 на СЕМ от 01.03.2007 г., като едногодишният мандат изтича на 01.03.2008 г., и доц. д-р Маргарита Пешева, избрана с решение № 216 на СЕМ от 25.11.2008 г., които съгласно чл. 6, ал. 1 от Закона за финансовото управление и контрол в публичния сектор носят управленската отговорност.

СЕМ е независим специализиран орган, юридическо лице на самостоятелен бюджет. ЗРТ осигурява такава независимост, че дава възможност СЕМ самостоятелно и без външна намеса да определя:

- политиката, целите и приоритетите си;

- подходите и начина, по който да осигури дейността си;

- разпределението и използването на разполагаемите ресурси;

- организационната структура и числеността на администрацията;

- обхвата и показателите (количествени и качествени), по които да планира и отчита резултатите от дейността си.
Предмет на одита е осъществявания от СЕМ надзор върху съдържанието на разпространяваните програми на лицензираните и регистрираните радио- и телевизионни оператори. Надзорната дейност е в рамките на регулаторните компетенции на СЕМ. Разпоредбата на чл. 33 от ЗРТ очертава общия обхват на надзора върху радио- и телевизионните програми. 
При надзорната дейност пряко участват длъжностните лица от дирекция “Мониторинг” с отдели “Национален мониторинг” и “Регионален мониторинг”, експертите от дирекциите “Правни дейности” и “Информационни технологии”.
В законоустановения срок по чл. 39, ал. 3 от Закона за Сметната палата (ЗСП) е постъпило становище от председателя на СЕМ, в което се съдържат възражения по констатациите и оценките от одитния доклад. По постъпилото становище е изготвено заключение по чл. 39, ал.5 от ЗСП, с което не са приети възраженията на СЕМ. 
ІІ. ОСНОВНИ КОНСТАТАЦИИ И ИЗВОДИ ОТ ИЗВЪРШЕНИЯ ОДИТ
І. Планиране и изпълнение на надзорната дейност 

1. Стратегически и оперативни цели и приоритети 
1.1. Визията на Стратегията за развитие на радио- и телевизионната дейност чрез наземно радиоразпръскване
 е за структуриране на радио- и телевизионната дейност на национално, регионално и местно равнище, основано на плурализъм на медийната среда и свободната инициатива. Главната цел е ефективно използване на радиочестотния спектър, върху който държавата осъществява суверенни права,
 в защита на обществения интерес и свободната инициатива. Формулирани са и още шест основни цели. Целите не са измерими и не са характерни само за дейността на СЕМ. 

Реализацията на Стратегията разграничава два етапа – първи (от 2005 г. до               2006 г.) и втори (от 2007 г. до 2008 г.), като задачите им са обособени по радиодейност и телевизионна дейност. 
Доколкото през одитирания период няма приет друг акт със стратегически характер, който точно да определя дългосрочни и/или средносрочни цели и приоритети за развитието на СЕМ като независим специализиран орган, одиторите приемат Стратегията за такъв документ. 

1.2. В края на първия етап на изпълнението е заложено извършването на преглед в национален мащаб на състоянието на радиодейността и телевизионната дейност. Резултатите от прегледа трябва да послужат при подготовка на изменения и допълнения на ЗРТ във връзка с окончателното хармонизиране на българското медийно законодателство с общностното право. Предвидена е възможност за актуализиране на Стратегията и през двата периода в зависимост от резултатите на този преглед, но независимо от предвидената възможност Стратегията не е актуализирана. 
СЕМ работи без надежна основа за осъществяване на оперативно планиране, тъй като стратегическата рамка няма измерими цели и е допълнително припозната. СЕМ не се възползва от предоставената независимост и не формулира самостоятелна политика, цели и приоритети като трайна линия на общо ръководство и действия, насочени към реализиране и постигане на целите. Отсъствието на ясно формулирани, изпълними, измерими и характерни за дейността на организацията цели е предпоставка за неефективност на дейността.

1.3. Годишен план за дейността на СЕМ
Практиката на доброто управление предполага наличието на система за планиране, управление и отчитане на дейността, в т.ч. и на надзора.

СЕМ приема план-график за работа си за периода септември-декември 2007 г. Няма приети други планове, но на заседания членове на СЕМ повдигат въпроса за планиране на предстоящите задачи с цел проследяване на спазването на сроковете за изпълнението им.
В СЕМ няма ясно установена система за планиране, управление, отчитане и контрол на изпълнението на задачите. Няма процедура за проследяване и докладване на изпълнението на задачите, както и за спазване на сроковете. Планирането на дейността, като част от управленската отговорност, е подценено, което води до:
- липса на информация и неподдържане на статистика за възложените задачи на едно звено (дирекция, отдел) към определен момент, включително и за текущо изпълнение;

- риск за спазване на срокове и изпълнение на задачи;

- риск от възлагане на несвойствени задачи и прекомерно натоварване на едни звена и служители за сметка на други.

За одитирания период дейността на СЕМ не се планира, доколкото няма определени стратегически цели и приоритети, а оттук и не се утвърждават оперативни и годишни планове с конкретни мерки и дейности, насочени към постигане на стратегическите цели и очаквани резултати за постигане.

2. Обхват на надзора 
Дейността на СЕМ се подпомага от административно-технически служби. Администрацията се опитва да запълни празнотата от липсата на визия, като стратегическа рамка за бъдещото състояние на СЕМ, като всеки експерт работи съобразно разбирането, опита и професионализма си. 
Разпоредбата на чл. 33 от ЗРТ очертава обхват на надзора, осъществяван от СЕМ. Текстовете препращат към други норми от същия закон и към други правни области, като защита на правата на потребителите, защита на малолетни и непълнолетни, отразяване на избори. Действието на надзора се разпростира само върху лицензираните и регистрираните радио- и телевизионни програми.
Одиторите условно приемат и определят разбирането си за обект на надзора – програмното съдържание на програмите, а за предмет на надзора – конкретните законови изисквания на чл. 33 от ЗРТ. През одитирания период не са били предмет на надзор от СЕМ следните текстове от чл. 33 от ЗРТ:
- опазването на предвидените от закона тайни в радио- и телевизионната дейност (т.6);
- информацията за решения на правораздавателните и другите държавни органи в предвидените от закона случаи (т. 8);
- техническото качество на програмите (т.10);
- спазването на предвидените в закона, в лицензиите и във влезлите в сила международнии договори, по които Република България е страна, ограничения (т.11). 
Една от посочените причини за неприлагане на посочените разпоредби на чл. 33 от ЗРТ е липсата на установена практика в СЕМ. Спазване на изискването на защита на правата на потребителите (т. 9) се осъществява при конкретен сигнал и взаимодействие на СЕМ и Комисията за защита на потребителите.
3. Планиране на надзора 
3.1. Анализ на Правилника за структурата, функциите и дейността на направление “Мониторинг и анализи”, приет с решение на СЕМ от 2003 г.
Анализът на този Правилник, действащ през одитирания период показа, че освен общи положения, структура и функции подробно са разработени самостоятелни раздели за реда при планирането, провеждането и отчитането на мониторинга. Определени са видовете мониторинг според обекта, обхвата и начина на възлагането му. 
Видовете мониторинг, определени в Правилника за структурата, функциите и дейността на направление “Мониторинг и анализи” въз основа на различни критерии, имат нужда от прецизиране, тъй като представляват основата на понятийния апарат на надзора. Необходимостта от дефиниране на понятия като “обхват”, „обект” и „субект” на осъществявания надзор, както и други специфични понятия, е с цел еднозначното им разбиране, изпълнение и докладване с оглед публичността и прозрачността на осъществявания надзор. Правилникът предвижда приемане с решение на СЕМ на типологична характеристика и технологична карта за всеки един от видовете мониторинг, което не е направено.
 
3.1.1. За планиране на мониторинга в Правилника е предвидено да се подготвят годишни и месечни планове и седмични графици, в които се планират общия обем записи и наблюдение, вида мониторинг, административнонаказателната дейност и друго, които имат характер на планови показатели. С цел унифициране на информацията по форма и съдържание при планирането на мониторинга е заложено СЕМ да одобрява образци за планове – годишни и месечни, както и да приема с решение общия годишен план за дейността по мониторинга съгласно планираните показатели, което не е направено. 
Неодобряването на образци за месечното и годишното планиране от СЕМ оставя експертите на дирекция “Мониторинг” без възможността да планират годишните и месечните си планове по предварително одобрени показатели. Като резултат годишен план за дейността на дирекцията не се приема с решение на СЕМ и не се утвърждават от председателя месечните планове, в разрез с текста на чл. 20, ал. 3 от Правилника.

3.1.2. Съгласно Правилника, в изпълнение на утвърдения от председателя на СЕМ план за месеца, е предвидено изработването на седмичен график за запис и мониториг на радио- и телевизионни програми, който се утвърждава от началник /директор на дирекция. На това управленско ниво са създадени различни по наименование и съдържание документи – индивидуални и общи, ежедневни, седмични графици за записи и наблюдение на радио- и телевизионните програми. 
За одитирания период СЕМ не прилага част от текстовете на Правилника за структурата, функциите и дейността на направление “Мониторинг и анализи” - за планиране (годишно и месечно) на надзорната дейност и не определя планови стойности по определени показатели.
 

По този начин експертите от дирекция “Мониторинг” са лишени от ред и процедури, формиращи цялостната система за планиране на надзорната дейност. 
3.2. Обекти, подлежащи на надзор 

3.2.1. Добрата практика при планирането на надзора предполага наличието на регистър (или списък на хартиен носител и/или в електронен вид) на общия брой подлежащи на надзор обекти - лицензираните и регистрирани радио- и телевизионни програми, както и правила за поддържането му в актуално състояние. Поддържаната информацията следва да бъде достатъчна, актуална и навременна, така че във всеки един момент, за целите на управлението на надзора, СЕМ да разполага с данни, систематизирани по различни признаци като брой, вид, профил и други на програмите и на операторите, които ги разпространяват. 
За одитирания период СЕМ не разполага с общия брой подлежащи на надзор обекти - лицензираните и регистрираните радио- и телевизионни програми. За целите на надзора се ползва информацията от публичния регистър за издадените лицензии и извършените регистрации, поддържан от СЕМ.

3.2.2. За одитирания период няма утвърден ред за поддържане на информацията в публичния регистър, поради което рискът информацията да не е актуална е висок. В публичния регистър не се съдържа информация за общия брой регистрирани и/или лицензирани радио- и телевизионни програми, нито за броя на операторите, които ги разпространяват. Състоянията на регистъра не се архивират и/или съхраняват към определен момент, поради което е невъзможно проследяване на изменението на броя лицензираните и/или регистрираните програми и радио- и телевизионните оператори, които ги разпространяват. 
3.2.3. Друг източник на информация за планиране и извършване на надзорната дейност представляват документите на регистрираните и лицензираните радио- и телевизионни оператори, събрани и съхранявани в самостоятелни досиета на хартиен носител. В тях не се съдържат документи, свързани с осъществявания надзор и образуваните административнонаказателни преписки срещу операторите.
Информацията от досиетата на регистрираните и лицензирани радио- и телевизионни оператори не е достатъчна за планиране и осъществяване на надзора, защото:

- не съдържа данни, необходими за извършване на оценка на риска, като съставени актове за установяване на административно нарушение (АУАН), издадени наказателни постановления (НП) от председателя на СЕМ, издадени предупреждения по чл. 28 от Закона за административните нарушения и наказания (ЗАНН) за маловажен случай или прекратени с резолюция на председателя на СЕМ административна преписка;

- съществува висок риск информацията да не е актуална, достоверна и в пълен обем, доколкото няма утвърдени правила за тяхното поддържане, ползване и съхранение.

3.3. Планиране, организация и разпределение на мониторинга като основна част от надзора
През одитирания период планирането, организацията и разпределението на мониторинга като част от надзора се извършва съгласно утвърдени от директора на дирекция “Мониторинг” различни видове ежедневни и седмични графици.
Информацията от предоставените графици и тетрадки е непълна и представлява част от личните екземпляри на експертите от отдел “Национален мониторинг”. Причината е в липсата на утвърден от СЕМ ред за съставяне, движение и съхранение на документите, свързани с планирането на мониторинга.
Тъй като през 2007 г. и 2008 г. председателят на СЕМ не утвърждава месечен план за дейността на дирекция “Мониторинг”, директорът на дирекцията утвърждава графици, които са различни по наименование, вид, форма и съдържание. 
В част от графиците не се посочва времето, в което експертът следва да извърши мониторинга. По този начин изпълнението на графика, като средство за планиране и разпределение на работата в рамките на работното време, е в зависимост от субективното решение на експерта - къде, кога и как да извърши разпределения му с графика мониторинг. Пряко следствие от това е невъзможността за упражняване на вътрешен контрол върху изпълнението.
През одитирания период няма приети правила за подбор (селекция) на обекти (радио- и телевизионни програми) за включване в графиците за запис и наблюдение. При подбора не се прилага формализирана оценка на риска на програмното съдържание, с оглед приоритетно наблюдение на високорисковите програми.

3.4. Човешки ресурси при осигуряване на надзора 

3.4.1. За периода от 01.01.2007 г. до 31.12.2008 г. структурата на административно-техническите служби към СЕМ (в т.ч. и на осъществяващите надзора) е претърпяла изменения, свързани с организацията на дейността, статута на структурните звена и тяхната численост.
От общо утвърдена численост на административно-техническите служби от                77 броя за 2007 г. длъжностите за осъществяване на мониторинг са 35, което представлява 45 на сто спрямо общата численост. От утвърдените 35 броя фактически заетите длъжности са 28 или 80 на сто. 

В резултат на промените в длъжностното разписание и движението на персонала през 2008 г. общата численост на административно-техническите служби намалява на 68, от които за осъществяване на мониторинг са утвърдени са 32. Заетите длъжности в дирекция „Мониторинг” намаляват на 25 и представляват 78 на сто спрямо утвърдените.

3.4.2. Основните функции на дирекция “Мониторинг” са определени във функционалната характеристика на дирекцията, разработена през 2007 г. В нея е посочено, че към отдел “Регионален мониторинг” има 7 регионални бюра, които не са определени поименно. 

СЕМ няма приет акт за определяне на броя, наименованието, териториалния обхват, функциите и числеността на териториалните звена на дирекция “Мониторинг”. Във вътрешните актове на СЕМ не е отразена спецификата в организацията, изпълнението и отчитането на дейността на тези звена.
 
3.4.3. За периода 2007 г. и 2008 г. не са извършвани разчети за установяване на потребностите от административен капацитет в СЕМ.
Във връзка с изпълнението на Проект по ФАР от 2003 г., по който СЕМ е бенефициент, е получено оборудване, предназначено за изграждането и функционирането на Интегрирана мрежа за мониторинг и контрол. Доставеното оборудване е в съответствие с изготвената техническа спецификация за доставка на стоки и услуги. Спесификацията е разработена в съответствие с извършен анализ на състоянието на медийния пазар.
В съответствие с този анализ, СЕМ определя необходимостта от административен капацитет за нуждите на надзора, с който да бъдат обслужени 70 работни станции, от които 52 в София и по 3 в шестте регионални бюра (центрове). Това предполага средно разпределение между 5 и 7 програми – обекти за надзор на една работна станция (и/или експерт, който я обслужва).

Съгласно информацията от публичния регистър, предоставена към април                2009 г., медийният пазар в Република България е както следва:

- 87 радиооператори, разпространяващи 296 лицензирани от СЕМ радиопрограми;

- 5 лицензирани от КРС телевизионни оператори, разпространяващи чрез наземно радиоразпръскване 9 програми и 1 радиооператор, разпространяващ програмата си на територията на Република България;

- 36 радиооператори, разпространяващи 39 програми по начин, различен от наземното радиоразпръскване (кабел и сателит);

- 180 телевизионни оператори, разпространяващи 215 регистрирани телевизионни програми по начин, различен от наземното разпръскване.

СЕМ приключва 2008 г. с обща численост от 25 експерти в дирекция “Мониторинг” при 309 радио- и телевизионни оператора, разпространяващи 560 програми, или 1 експерт осъществява надзор средно по 22 програми. 

3.5. Технологични ресурси при надзора 
Съгласно Техническата спецификация за доставки/услуги за “Създаване на Интегрирана мрежа за мониторинг и контрол в СЕМ” от май 2005 г., в раздел “Функционална спецификация”, Интегрираната мрежа за мониторинг и контрол в СЕМ се разглежда като система, която следва да приема радио- и телевизионни програми, да дигитализира и кодира приеманите сигнали и да ги записва в архив. Програмите, съхранявани в архива на системата, са обект на надзор по ЗРТ, който се извършва от “персонала за мониторинг” в съответните работни станции. Данните по случаите на нарушения (както административни, така и програмни материали) следва да се съхраняват в хранилище. 

Системата се състои от:

- Приемаща подсистема (ППС) в СЕМ и регионалните бюра 1+6 броя (стационарна и подвижни – мобилни единици за бюрата);

- Подсистема за програмно архивиране (ПСПА)  в СЕМ и всяко от регионалните бюра 1+6 броя;

- Подсистема за мониторинг (ПСМ) в СЕМ и регионалните бюра 1 + 6 броя;

- Оперативна инфраструктура в СЕМ и регионалните бюра;

- Една подсистема за планиране и надзор (ПСПН) за всички дейности– 1 в СЕМ;

- Една подсистема за обработка на случаите на нарушения и хранилище за досиетата по случаите за всяка система.

Проучването на състоянието и функционирането на Интегрираната мрежа за мониторинг и контрол се извърши през периода на изпълнение на извършния одит, поради което всички констатации за състоянието й са валидни към този период.

3.5.1. Приемащата подсистема следва да осигурява ежедневното следене на 30 телевизионни и 30 радиопрограми за София, а за регионалните бюра – по 5 телевизионни и 5 радиопрограми на бюро, при възможност за различно съотношение. Изборът следва да се прави от всички налични разпространявани програми, независимо от способа на разпространение (ефир, кабел или сателит), като подсистемата следва да има възможности за подобрения в приемането предвид цифровизацията. 
Приемащата подсистема функционира в пълен обем. Въпреки това експлоатацията й не осигурява пълен обхват на обектите (програмите), подлежащи на надзор, защото чрез Интегрираната мрежа за мониторинг и контрол не се осъществява надзор на радиопрограми, разпространявани по кабелен път или сателит, както и излъчваните програми на честоти, различни от диапазона на УКВ. Причините са:

- по проект не е предвидено получаването на друг сигнал, освен FM-сигнал;

- капацитетът на Интегрираната мрежа за мониторинг и контрол е запълнен изцяло от ефирно излъчвани радиопрограми и доставяни по кабелен път или чрез сателит телевизионни програми;

- пренастройването на приемащата подсистема се извършва относително рядко в рамките на годината, независимо че е предвидено да се осъществява циклично и е софтуерно. 

3.5.1.1. Чрез Интегрираната мрежа за мониторинг и контрол в София за одитирания период се наблюдават и записват между 25 и 31 радиопрограми, разпространявани чрез наземно радиоразпръскване (ефирно). Тези радиопрограми са обект на надзор само от експертите от отдел “Национален мониторинг”, които съгласно резултатите от анализа на публичния регистър на СЕМ следва да наблюдават                           32 ефирно разпространявани радиопрограми. 
Чрез Интегрираната мрежа за мониторинг и контрол на експертите от отдел “Национален мониторинг” се осигурява близък до максималния обхват (87 на сто) на програмите, подлежащи на надзор, разпространявани на територията на София и страната. 
3.5.1.2. Капацитетът на Интегрираната мрежа за мониторинг и контрол в София, е запълнен с 31 телевизионни програми, от които 29, доставяни от кабелен далекосъобщителен оператор по оптичен кабел, и 2 - чрез сателитни приемници.

За обхващане на всички 118 телевизионни програми от публичния регистър, подлежащи на надзор от експертите от отдел “Национален мониторинг” чрез Интегрираната мрежа за мониторинг и контрол в рамките на годината, пренастройването на приемащата подсистема е необходимо да се извършва                       4 пъти годишно. По този начин ще се реализира заложената в проекта цикличност при извършване на надзора. 

3.5.1.3. Резултатите от анализа на публичния регистър показват, че експертите от отдел “Регионален мониторинг” следва да осъществяват надзор върху общо                       400 радио- и телевизионни програми. Натовареността на експерт от отдела е около                33 радио- и телевизионни програми или почти три пъти по-висока от тази на експерт от отдел “Национален мониторинг”.
При капацитет на Интегрираната мрежа за мониторинг и контрол от 10 радио- и телевизионни програми на бюро, 6-те регионални бюра могат да обхванат общо                     60 радио- и телевизионни програми или 15 на сто от програмите, подлежащи на надзор. 
За обхващане на радио- и телевизионните програми, подлежащи на надзор от експертите от отдел “Регионален мониторинг” чрез Интегрираната мрежа за мониторинг и контрол в рамките на годината, пренастройването на приемащата подсистема е необходимо да се извършва повече от 6 пъти годишно.

3.5.2. Подсистемата за мониторинг подпомага експертите от дирекция “Мониторинг” да намерят оптималната конфигурация на екрана, като предлага всички средства, необходими за ергономична обработка на данните.
Една от важните функции на подсистемата за мониторинг е тази по предварителна обработка на програмните единици /материали/ елементи. Предвидени са два метода на предварителна обработка – ръчна и автоматична.
За целите на функцията по автоматична предварителна обработка е необходимо първоначално ръчно въвеждане на съответните индикатори за събитие, интервал, нарушение, произход, индикатори за интервали на реклами и телевизионен пазар, лого, писмени и/или новини или друг анализ на екрана и др. Към момента на одита съответните индикатори не са въведени в подсистемата за мониторниг, функцията по автоматична предварителна обработка на данните от програмния поток не може да се използва, доколкото обучението на експертите от дирекция “Мониторинг” за работа с индикатори се извършва през октомври 2008 г.
Невъвеждането на предвидените индикатори в подсистемата за мониторинг лишава експертите от автоматизиран предварителен преглед над целия получаван програмен поток от приемащата подсистема. Този надзор, макар и “груб”, и неточен, изискващ допълнително ревизиране на установените евентуални нарушения, може да:

- намали работата на експертите, насочвайки вниманието им към проблемните области от програмния поток;

- създаде условия за разширяване на обхвата на надзора върху целия възможен за приемане и запис програмен поток.

3.5.3. Подсистемата за обработка на случаите на нарушения представлява хранилище на формулярите по случаи и свързаните с тях програмни и мета- данни файлове, с функции по въвеждане и извеждане, която не функционира в предвидения в техническата спецификация вид.
3.5.4. Регистърът за данни за програмните оператори е основата за изпълнението на всички дейности, възложени със ЗРТ на СЕМ. Съгласно техническата спецификация на Интегрираната мрежа за мониторинг и контрол, създадените бази данни в рамките на различните административно-технически служби в СЕМ са определени като нехомогенни и недостатъчни. Предвидено е създаването на нов регистър с различни нива за достъп и вписване, в който данните са разделени на групи.
Регистърът, предвиден в Интегрираната мрежа за мониторинг и контрол, не е изграден и не функционира. СЕМ разполага с по-голямата част от необходимата информация за изграждането му, която е фрагментирана по различните дирекции. Видът и формата на тази информация не позволява директния й трансфер в определения за целта модул, а изисква допълнителното й въвеждане и обработка, което не е изпълнено. 
3.5.5. Подсистемата за планиране и надзор контролира функционирането на цялата Интегрирана мрежа за мониторинг и контрол. Работните станции на подсистемата определят всички регулируеми параметри, като контролните права на тази подсистема се упражняват от главния оператор. Подсистемата за планиране и надзор не работи във вида, в който е определена.

Доколкото подсистемата за планиране и надзор на работата на Интегрираната мрежа за мониторинг и контрол може да се асоциира с основния управляващ елемент на системата, СЕМ не е в състояние съществено да оптимизира надзорната си дейност чрез Интегрираната мрежа за мониторинг и контрол.
Предвид недостатъчния административен капацитет, предстоящата цифровизация и ограниченията в капацитета на Интегрираната мрежа за мониторинг и контрол, предизвикателство пред СЕМ е организирането на надзорната дейност за постигане на максимален ефект.

4. Организация и изпълнение на надзора
4.1. Установената организация на работа в дирекция “Мониторинг” не съответства на утвърдените от СЕМ структура, функционални и длъжностни характеристики за второто полугодие на 2007 г. и за 2008 г., доколкото:

- Експертите от отдел “Национален мониторинг”, освен наблюдение върху радиопрограмите с национален обхват на разпространение, извършват наблюдение и на радиопрограмите, лицензирани за разпространение на територията на София (или с регионален обхват на разпространение), които съгласно функционалните и длъжностните характеристики са обект на наблюдение от експертите от отдел “Регионален мониторинг”.
- При регистриране на радио- и телевизионните програми няма ограничение относно обхвата на разпространението им. Това препятства експертите от отделите “Национален мониторинг” и “Регионален мониторинг” да установят трайно и безспорно от публичния регистър на СЕМ фактическия брой обекти (програми), подлежащи на надзор, систематизирани по признак – национален и местен, или регионален обхват на разпространение. Още повече, че през одитирания период неизпълнението на задължението на регистрираните оператори да уведомяват СЕМ в 14-дневен срок за всяка промяна в условията на разпространение не е квалифицирано като нарушение от ЗРТ.
- Работата на експертите в отдел “Национален мониторинг” на практика е разпределена на база на извършване на радиомониторинг и телевизионен мониторинг.
4.2. С цел анализ на разпределението и организацията на осъществявания надзор върху радио- и телевизионните програми е анализирана извадка в размер на 25 на сто от утвърдените графици за ежедневно и седмично планирания и отчетен мониторинг в отдел “Национален мониторинг”, за да се определят: 
- обхват на планирания и отчетен мониторинг по отношение на радио- и телевизионните програми, подлежащи на надзор;

- наличие или липса на акцент при осъществяването на надзора по отношение на програмите, подлежащи на надзор;

- средна натовареност на експертите при извършване на наблюдение;

- изменение в организацията и изпълнението на надзора при условия, различни от обичайните (например, по времето на провеждане на избори);

- наличие или липса на акцент при отчитане на надзора по отношение на съдържанието на наблюдаваните програми;

- други специфики, произтичащи от характера на работата на експертите, осъществяващи мониторинг.

Резултатите показват, че планирането и отчитането на мониторинга на радио- и телевизионни програми, на ниво отдел “Национален мониторинг”, не се влияе съществено от:

- изграждането и експлоатацията на Интегрираната мрежа за мониторинг и контрол;

 Планираният и отчетен обем часове мониторинг не нараства, независимо че в началото на 2007 г. чрез Интегрираната мрежа за мониторинг и контроле извършван част от планирания мониторниг, а в края на 2008 г. – почти целия мониторинг.
- броя на експертите, които го извършват. 
Независимо от по-малкия брой експерти, извършващи мониторинг на телевизионни програми, за част от периода на извадката, броят на часовете планиран и отчетен мониторинг се запазва относително висок за сметка на нарастване на натовареността;

Установено е неизпълнение на част от планираното наблюдение (над 30 на сто за телевизионните програми и над 25 на сто – за радиопрограмите). 
Ненаблюдението на планираните за мониторинг радио- и телевизионни програми на практика обезсмислят седмичното планиране и ежедневно разпределение на работата на ниво дирекция, доколкото експертът самостоятелно решава кога, колко и какво ще наблюдава. 
4.3. СЕМ не отчита ограничителните условия при организиране на надзорната дейност за осигуряване на периодичност, равнопоставеност и максимален обхват на обектите на надзор. През одитирания период от 160 радио- и телевизионни програми с обхват на разпространение на територията на София и страната експертите от отдел “Национален мониторинг” наблюдават и анализират 60 радио- и телевизионни програми или 37 на сто от програмите, подлежащи на надзор. В Интергираната мрежа за мониторинг и контрол за целите на дейността на отдел “Национален мониторинг” постъпва и се записва програмният поток от над 80 радио- и телевизионни програми. Това дава възможност, при подходящо разпределение на работата между експертите само чрез Интегрираната мрежа за мониторинг и контрол да се осигури 50 на сто покритие на обхвата на надзора. СЕМ не се възползва от тази възможност. 
От анализа на резултатите от извадката е установена относителна еднаквост на най-наблюдаваните програми - Хоризонт и Нова телевизия, като е значителен броят на ненаблюдаваните програми. 
През одитирания период за осъществявания мониторинг върху съдържанието на радио- и телевизионните програми няма приети критерии (правила) за включване на програмите в графиците за наблюдение. Съобразно степента на риска, програмите може да се селектират на програми с висок, среден и нисък риск с оглед приоритетно наблюдение на високорисковите. Анализът на информацията от установената практика не извежда показатели с устойчива зависимост по отношение на:

- преимуществено наблюдение на програмите на обществените оператори, определени като такива в публичния регистър на СЕМ;

- преимуществено наблюдение на програмите с национален обхват на разпространение и/или тези с доказан обществен интерес. 
Има телевизионни програми с национален обхват на разпространение, които не са наблюдавани през одитирания период и не е извършван анализ на обществения интерес и нагласи за целите на надзорната дейност.

4.4. Методика за извършване на надзора
4.4.1. Съгласно функционалната характеристика на дирекция “Мониторинг” ежедневното наблюдение върху дейността на радио- и телевизионните оператори за спазване на законовите изисквания е предвидено да се осъществява по определена методика. Методиката следва да отчита различията между видовете мониторинг, както и да е съобразена с различните начини на осъществяване на надзора.
4.4.2. СЕМ има приета методика само за провеждане на мониторинг по спазването на програмните характеристики от индивидуалната лицензия на лицензираните радио- и телевизионни програми. Програмните характеристики се определят по три критерия – съдържание, адресат, произход и авторство. Тази методика е съотносима само към текста на чл. 33, т. 12 от ЗРТ, относно спазването на условията на лицензиите за радио- и телевизионна дейност. 
4.4.3. През 2007 г. на заседание СЕМ гласува извършване на проверки на място в регионалните центрове за установяване на реалната картина на разпространяваните програми на тяхната територия по предварително изготвен график. Проверките са осъществени от експертите на отдел “Регионален мониторинг” на три етапа, по график. За целта са разработени така наречените “действия при проверката”, които имат характер на методика за конкретната проверка. 
През одитирания период част от законовия надзор остава без указания (методика) за извършването му, като: спазване на заявените при регистрация програмен профил, схема, концепция, и формат; техническо качество на предаванията и програмите; опазване на предвидените от закона тайни в радио и- телевизионната дейност и други.

Създадената организация при извършване на мониторинга, като част от надзора, не е достатъчно ефективна, защото:

- няма приети критерии за приоритетно включване на програми в графиците за наблюдение, съобразно степента на риска (висок, среден или нисък)
;
- няма правила и процедури за разпределение, възлагане, отчитане и контрол върху изпълнението на задачите.
 
5. Административнонаказателни мерки 
5.1. ЗРТ възлага на СЕМ административнонаказателни функции. АУАН се съставят от длъжностните лица от дирекция „Мониторинг”, а НП се издават от председателя на СЕМ, по смисъла на чл. 127, ал. 2 от ЗРТ. Установяването на нарушенията, издаването, обжалването и изпълнението на наказателните постановления се извършват по реда на ЗАНН.
Анализът на данните показва, че макар броят на съставените АУАН през 2008 г. да нараства спрямо 2007 г. с 26 на сто, броят на издадените НП намалява с 20 на сто. През 2008 г. нараства и броят на прекратените административнонаказателни преписки (от 2 през 2007 г. на 7 през 2008 г.). Броят на разгледаните през 2007 г. и 2008 г. от СЕМ административнонаказателни преписки се запазва, но броят на изпратените предупреждения до нарушителя по чл. 28 от ЗАНН за маловажни случаи нараства с           33 на сто.
5.2. Върховният касационен съд приема тълкувателно решение № 1 от 12.12.2007 г. относно преценката на административнонаказващия орган за „маловажност” на случая по чл. 28 от ЗАНН, която се прави по законосъобразност и подлежи на съдебен контрол. Съгласно тълкувателното решение преценката на административнонаказващия орган включва няколко елемента:
- преценка на обективната страна на деянието, която включва естество на нарушението, степен на засягане на обществените отношения и наличие на реално настъпили вредни последици;

- преценка на субективната страна на деянието, която се отнася само за физически лица и включва обща характеристика на личността и цели и подбуди, довели до извършване на нарушението.

Законът дава възможност наказващият орган да „освободи” по изключение субекта, извършил нарушението, от административнонаказателна отговорност. Наказващият орган следва да обсъди и да прецени всичики елементи, които съставляват преценката на обективната и субективната страна на деянието. Тяхната обща оценка следва да води до извода за ниска степен на обществена опасност на конкретното деяние, в сравнение с тази степен на обществена опасност, при която административнонаказващият орган налага административно наказание. По този начин се постига отграничаване на „маловажни случаи” на деянието от наказуемите деяния.

6. Надзорни мерки

За одитирания период, резултатите от извършената надзорна дейност, съгласно информация, извлечена от индивидуалните и общи месечни и годишни отчети на експертите дирекция “Мониторинг”, са представени като следва:
	Показатели
	2007 г.
	2008 г.

	1. Брой отчетени проверки на място на радио- и телевизионни оператори 
	140
	2

	2. Брой отчетени проверки на радио- и телевизионните оператори по сигнали (ако има такива)
	73
	74

	3. Брой на програмите, върху които е извършен надзор по спазване условията на издадените лицензии
	6
	8

	4. Брой на прекратените лицензии
	0
	1

	5. Брой програми, върху които е извършен надзор по спазване на заявените при регистрацията програмен проект, схема, концепция и профил
	39
	47

	6. Брой на заличени (прекратени) регистрации
	9
	8


Заличените регистрации не са в резултат на предприети от СЕМ административни мерки. За одитирания период няма издадени наказателни постановления за системно нарушаване на разпоредбите на ЗРТ, въз основа на което да бъде заличена регистрацията на оператор на основание на чл. 126а, ал. 4 от ЗРТ. През одитирания период СЕМ не упражнява правомощия по чл. 117 и чл. 118 от ЗРТ и няма издадени разпореждания за преустановяване на нарушения и отнети лицензии.
ІІ. Отчитане на резултатите от надзорната дейност, докладване и контрол

1. Отчитане на резултатите от надзорната дейност
1.1. Съгласно Правилника за структурата, функциите и дейността на направление “Мониторинг и анализи” от 2003 г. мониторингът се отчита месечно, годишно и извънпланово. Предвидено е отчетите за извършения мониторинг да са общи и индивидуални и да се правят по образци, одобрени с решение на СЕМ. 
С функционалната характеристика на дирекция “Мониторинг” е определено задължение на двата отдела в дирекцията да съставят само ежемесечни отчети, като не е определен ред за съставянето, разглеждането и представянето на месечните отчети, както и участието на дирекцията в съставяне на общия годишен отчет за дейността на СЕМ.
СЕМ няма одобрени образци на общ и индивидуален отчет за дейността по извършване на мониторинг, поради което съдържанието на информацията (с изключение на цифровите данни) в различните отчети (индивидуални и общи) за различните периоди не е идентично. 

Не може да се установят по безспорен начин резултатите от отчетените видове мониторинг, като:
- брой проверки по постъпили сигнали;

- брой оператори, на които е осъществен надзор по спазване на заявените при регистриране програмни проект, концепция, профил (формат), схема. 
1.2. Възприета практика за отчитане на извършената работа (индивидуално и общо) в дирекцията кореспондира с определените показатели за планиране в Правилника за структурата, функциите и дейността на направление “Мониторинг и анализи” от 2003 г. 
Отчитаните данни в индивидуалните, месечните и годишни отчети за дейността на дирекция “Мониторинг” са подходящи за измерване и оценка на индивидуалното изпълнение (месечно и годишно) на поставените от директора на дирекцията, респективно от началника на отдела, задачи, както и за измерване на натовареността и приноса на всеки служител. Тази информация  не е достатъчна за съставяне на обобщен отчет (месечен и годишен) на структурните звена, защото не може да се извърши анализ относно:

- обхват на отчетения надзор по отношение на обектите, подлежащи на надзор;

- установена практика по отношение на допусканите нарушения и евентуалната им зависимост от програмния профил или програмна схема и съдържание;

- оценка на ефекта от извършената дейност в съпоставка с предходни периоди;

- оценка на степента на постигане целите и приоритетите, определени от СЕМ при осъществяване на надзора (в случай, че такива са определени).

1.3. Част от взаимодействието на СЕМ с други органи и организации се осъществява в резултат от постъпили сигнали от физически и юридически лица. През одитирания период от експертите на дирекция “Мониторинг” са отчетени като разгледани общо 398 сигнали. От тях отчетените извършени проверки са 147.

През одитирания период в устройствения правилник на СЕМ, като орган осъществяващ публичноправни функции, не е предвидена организация за работа с предложенията и сигналите, в неизпълнение на разпоредбите от Административнопроцесуалния кодекс.

1.4. За 2007 г. и 2008 г. са отчетени общо 142 проверки на място. През 2007 г., експертите от отдел “Регионален мониторинг” осъществяват проверки в 230 населени места на радио- и телевизионните оператори, чиито програми са обект на надзор. В населените места са проверени 140 радио- и телевизионни програми от вписаните в публичния регистър. 
В хода на проверките е установено, че в 127 от посетените 230 населени места (или в 55 на сто) се разпространяват 122 програми, които не са регистрирани и/или лицензирани от СЕМ. 

Установените нерегистрирани и нелицензирани програми представляват 27,5 на сто от лицензираните и регистрираните от СЕМ радио- и телевизионни програми с регионален обхват на разпространение. Това е относително висок процент на незаконосъобразно излъчвани програми, които се разпространяват само в около 2,4% от населените места в страната.
Докладваните от началника на отдел “Регионален мониторинг” резултати и направени предложения от проверките на място не са приети с необходимото внимание от СЕМ и не са предизвикали адекватни мерки и действия за решаване на поставените за разглеждане проблеми.

1.5. Експертите от дирекция “Мониторинг” осъществяват надзор върху спазване на условията на издадените лицензии и заявените при извършване на регистрирацията програмен профил, проект и концепция, и програмна схема. 
За одитирания период броят на регистрираните програми, върху които е отчетен мониторинг по спазване на заяваните при регистрацията програмен профил, схема, концепция и проект, са общо 86. 
СЕМ няма утвърдена методика за извършване на отчетения мониторинг, а в индивидуалните и общи месечни доклади на дирекция “Мониторинг” не се съдържа информация за резултатите от извършването му, поради което информацията не подлежи на последващ контрол
. 
За одитирания период броят на лицензираните програми, върху които е осъществен надзор по спазване на условията на издадените лицензии е общо 14. Въпреки установеното от експертите от дирекция „Мониторинг” неспазване на параметрите на програмните лицензии, през одитирания период не са наложени наказания по чл. 126а от ЗРТ или други надзорни мерки. Няма издадени и задължителни указания по изпълнение на лицензиите по чл. 32, ал. 1, т. 12 от ЗРТ.
1.6. През одитирания период ръководителите на регионалните центрове отчитат годишно извършената надзорна дейност в индивидуални годишни отчети единствено по показателя “обем часове извършен мониторинг”, в т.ч. радиомониторинг и телевизионен мониторинг. За 2007 г. не е представен отчет от ръководителя на регионален център във Варна, а за 2008 г. – отчети от центровете в Бургас и Видин.

Информацията от индивидуалните и общи, месечни и годишни отчети, както и докладите от възложени с решение на СЕМ проверки не се ползва от СЕМ за целите на управлението на надзорната дейност, като:

 - анализ на резултатите от отчетите и докладите по надзора;

- определяне на мерки и действия, свързани с оптимизиране на структурата и функциите на звената, осъществяващи надзор;

- определяне на  приоритети в областта на надзора;

- планиране на мерки и действия за подобряване на изпълнението и контрола на дейностите по надзора;

- анализ и оценка на потребностите от повишаване на квалификацията на експертите. 
2. Докладване и контрол 
В изпълнение на изискванията на ЗРТ СЕМ публикува годишен отчет за дейността си. Годишните отчети на СЕМ са съставени на база на годишните отчети на административно-техническите служби. По-голямата част от данните от тези отчети не са обобщени и систематизирани по определени признаци, а са включени директно в годишния отчет на СЕМ.
При съпоставката на годишните отчети за 2007 г. и 2008 г. се установи наличие на относително постоянни количествени показатели за основните регулаторни функции - лицензиране, регистриране и надзор. 
През 2008 г. са отчетени повече на брой количествени показатели за изпълнение на мониторинга. В резултат от разбирането на СЕМ за необходимостта от по-голяма аналитичност годишният отчет за 2008 г. съдържа:

- изведени тенденции за нарастване на броя на установените нарушения;

- формулирани проблеми при осъществяване на административнонаказателно производство;

- опит за формулиране на изводи;

- набелязване на конкретни управленски мерки за подобряване на дейността. 
За целите на управлението, аналитичността на отчета за 2008 г. не е достатъчна, доколкото за определянето на специфичните цели и приоритети на СЕМ е необходимо анализирането на по-голям обем информация
. 
3. Постигане целите на надзора 
3.1. Формулираните шест основни цели от Стратегията за развитие на радио и телевизионната дейност чрез наземно радиоразпръскване могат да се съпоставят със законовия обхват на надзорната дейност, определен в чл. 33 от ЗРТ, както следва:
- осъществяване на правото на информация на всеки български гражданин, като основно конституционно право - съответства на чл. 33, т. 1 от ЗРТ; 
- защита на националните интереси и потребностите на аудиторията в граничните райони – частично съответства по отношение на техническото качество на програмите на чл. 33, т. 10 от ЗРТ;
- постигане на разнообразна медийна среда – по обхват, формати и адресат,  и осигуряване на регионализация и специализираност на радио- и телевизионната дейност, съобразени с потребностите на аудиторията - съответстват на чл. 33, т. 12 от ЗРТ по отношение на осъществявания надзор върху издадените лицензии;
- съхраняване на националната идентичност на българското общество и създаване на благоприятни условия за плурализъм на медийната среда и действителна конкуренция – съответстват на чл. 33, т. 1 и т. 2 от ЗРТ, по отношение на осъществявания надзор за спазване на принципите на радио- и телевизионната дейност;

За целите на одита оценката на степента на постигане на целите на надзора е извършена при съпоставка между отчитаните резултати от надзорната дейност и законово регламентирания надзор по ЗРТ. 
3.2. Добрата практика в областта на законовия надзор изисква осигуряването на:

- пълен обхват на наблюдението по отношение на обектите, подлежащи на надзор;
- пълен обхват на наблюдението по отношение на предмета на надзор; 
- непрекъснатост на наблюдението на обектите на надзор;
- определяне на обектите на наблюдение спрямо субекта, осъществяващ надзора (СЕМ);
- издаване на задължителни указания;
- ефективен контрол, осъществяван от субекта на надзор. 
Целите на надзорната дейност на СЕМ не са постигнати по отношение на осигуряването на:

- пълен обхват на предмета на надзор - изискванията на чл. 33 от ЗРТ, доколкото не се прилагат всички норми от него;
- пълен обхват на обектите, подлежащи на надзор, за определен период - лицензираните и регистрираните радио- и телевизионни програми, доколкото има много на брой ненаблюдавани програми;
- непрекъснатост на наблюдението на обектите на надзор – доколкото обективни и субективни фактори препятстват осигуряването на непрекъснатост (3-месечен срок на съхранение на записите на излъчените програми, ежедневните графици за запис и наблюдение на програми, капацитет на Интегрираната мрежа за мониторинг и контрол, ограничен административен капацитет и други);
- определяне на обектите за наблюдение (радио- и телевизионните програми) - доколкото няма критерии за оценка на програмите по отношение на риска във връзка с осъществявания надзор;
- ефективен контрол - доколкото не се реализира административно-наказателната отговорност поради увеличаване на случаите на „маловажност” на деянието и прекратяване на преписките.
През 2007 г. и 2008 г. осъществяваният от СЕМ надзор върху програми, разпространявани от лицензираните и регистрираните радио- и телевизионни оператори, е неефективен.
ІІІ. ПРЕПОРЪКИ
На основание на чл. 41, ал. 1 от ЗСП, се дават следните препоръки на председателя на Съвета за електронни медии:
1. Да се определят стратегически цели и приоритети при осъществяване на надзорната дейност, като част от регулаторната дейност на СЕМ, и да се утвърдят оперативни и годишни планове с конкретни мерки и дейности, насочени към постигането им.
2. Да се актуализира Правилникът за структурата, функциите и дейността на направление “Мониторинг и анализи” от 2003 г. или да се приеме нов вътрешен акт, с който:

2.1. да се определят ред и процедури за разпределяне, възлагане, отчитане и контрол върху изпълнението на задачите при организиране на мониторинга като част от надзора;

2.2. да се разработят планови и отчетни показатели за измерване на резултатите от изпълнението от надзорната дейност.
3. Да се приеме решение за определяне на броя, наименованието, териториалния обхват и числеността на регионалните звена (бюра/центрове). 

4. Да се определят обектите на надзор (лицензираните и регистрирани радио- и телевизионни програми) и да се създаде единна база данни за радио- и телевизионните оператори и разпространяваните от тях програми, с цел осигуряване на актуална и навременна информация за целите на надзора, съгласно техническата спесификация на Интегрираната мрежа за мониторинг и контрол. 

5. Да се разработят и утвърдят:

5.1. вътрешни актове с методичен характер за унифициране на работата на експертите при осъществяване на надзора ;
5.2. образци за общо и индивидуално, месечно и годишно планиране и отчитане на извършения надзор;

5.3. критерии за включване на обекти на надзор (лицензираните и регистрирани радио- и телевизионни програми) в графиците за наблюдение, съобразно степента на риска (висок, среден или нисък);

5.4. ред за създаване (форма и съдържание), поддържане, ползване, съхранение и архивиране на досиетата на радио- и телевизионни оператори с регистрирани и/или лицензирани радио- и телевизионни програми.

6. Да се издаде вътрешен акт за създаване на работна група от експерти, представители на дирекциите “Информационни технологии”, “Мониторинг”, “Лицензиране” и “Правни дейност”, за оптимизиране на надзорната дейност чрез Интегрираната мрежа за мониторинг и контрол съгласно техническата спесификация, която да: 

- проучи, анализира и представи в сравнителна таблица работещите и неработещите функции по подсистеми и модули;

- организира първоначалното въвеждане на предвидените индикатори в подсистемата за мониторинг, другите подсистеми и модули, включително и допълнителна обработка на информацията при необходимост, с цел увеличаване на обема на работа на подсистемата за планиране и надзор.
7. При прилагане на разпоредбата на чл. 28 от ЗАНН за маловажните случаи за всеки конкретен случай да се осигури еднакъв подход и обективност като се обсъждат и преценяват елементите, които съставляват обективната и субективната страна на деянието.
8. Да се разработи и включи в устройствения правилник на СЕМ регламентация относно организацията на работата с предложенията и сигналите съгласно изискванията на Административнопроцесуалния кодекс.

На основание на чл. 42, ал. 1 от ЗСП, в срок от пет месеца от получаване на настоящия доклад, председателят на Съвета за електронни медии следва да предприеме мерки за изпълнение на препоръките и да уведоми писмено за това Сметната палата.
Настоящият доклад е изготвен на основание на чл.41, ал.1 от Закона за Сметната палата и е приет от Сметната палата с решение № 262/10.11.2009 г.

� Приложение № 1 към Доклада за резултатите от извършен одит на изпълнението на СЕМ за периода от 01.01.2007 г. до 31.12.2008 г. 


� Обн., ДВ, бр. 82 от 2005 г.


�  чл. 18, ал. 3 от Конституцията на Република България  и Тълкувателно решение № 7 от 1996 г. на Конституционния съд


�  Препоръка № 1


� Препоръка № 1


� Препоръка № 2.1.


� Препоръка № 5.2. и Препоръка № 2.3.


�  Препоръка № 4


�  Препоръка № 5.4.


� Препоръка № 5.3.


�  Препоръка № 3


�  Препоръка № 2 и Препоръка № 6


�  Препоръка № 5.3.


�  Препоръка № 2.2.


�  Препоръка № 7


�  Препоръка № 2.3.


�  Препоръка № 8


�  Препоръка № 5.1.


� Препоръка № 2.3.

